Ingredjenti 600g għaġina ħelwa 600g krema pastiċċiera taħlita ta' frott differenti bħal: kiwi, għeneb iswed, frawli, ħawħ u berquq (jekk ikun fl-istaġun) glaze … trid tkun trasparenti Metodu Ixgħel il-forn 180 0 C, gass numru 4-5. Lesti l-għaġina ħelwa. Idlek dixx tal- flan b'dijametru ta' 23ċm bi ftit marġerina u roxx ftit dqiq fuqu. Importanti ħafna li l-qiegħ ikun jinqala'. Iksi dan id-dixx bl-għaġina u neħħi l-għaġina żejda kollha ta' madwar ix-xfar. Taqqab il-qiegħ b'furketta biex l-għaġina ma tintefaħx. Sajjar fuq l-ixkaffa tan-nofs tal-forn għal madwar 30-35 minuta. Neħħi l-għaġina mill-forn u ħalliha fuq xibka tal-ħadid biex tiksaħ sew. Ipprepara l-krema pastiċċiera. Aħsel il-frott sew u qaxxar fejn hemm bżonn. Imla l-forma tal-għaġina msajra bil-krema. Ħalli l-krema tiksaħ għal kollox qabel tqiegħed il-frott fil-wiċċ. Żejjen skont il-gosti tiegħek bil-frott tal-għażla tiegħek. Ipprepara l- glaze skont l-istruzzjonijiet mogħtijin fuq il-pakkett. Idlikha fuq il-frott b'pinzell. Poġġi l- flan fil-friġġ biex tagħqad tajjeb qabel isserviha.